A son jentradis in vore cul prin di Setembar lis modifichis ae leç statâl su la lenghe slovache fatis buinis dal Parlament di Bratislava. Il proviodiment al à discjadenât la proteste de minorance ongjarese che e vîf intal Sud dal stât e che e rapresente il 10% de popolazion totâl. Cun di fat, i rapresentants de minorance a acusin la leç di limitâ i dirits linguistics dai ongjarês e di imponi pardut la presince de lenghe slovache. Atacs ae leç a son rivâts fintremai di istituzions ongjaresis, tant che l’istitût di ricercjis linguistichis di Budapest che al à inviât une petizion di proteste. Dut câs, la traduzion dal proviodiment che e je stade doprade dai autôrs de petizion par dimostrâ la discriminazion linguistiche no je fedêl al test origjinâl. No son pôcs, duncje, chei che a pensin che de bande ongjarese si vedi fat un ûs strumentâl e distuart di cheste vicende. Lis autoritâts di Bratislava, intant, a rispuindin che il test di leç al difint la uficialitât dal slovac e nol pidimente l’ûs des lenghis minoritariis. Su la cuestion al è intervignût ancje l’alt comissari pes minorancis nazionâls de OSCE, Knut Vollebaek, che si è impegnât a vierzi un confront tra Bratislava e Budapest par difindi di une bande il dirit dai slovacs a infuartî la lôr lenghe di stât e di chê altre i dirits linguistics des minorancis.
Font: Eblul, 02 e 04/09/09; fonts orâls
fur_Latn fur_Latn